**Scrisoare către naşu’**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îţi scriu, măi naşule,-o scrisoare,

Cum rar îţi scriu, doar că acum

Sunt frământat de-o întrebare

Ce nu-i găsesc răspuns nicicum,

Şi aş dori, c-aşa-i corect,

Să aflu de la dumneata,

Pe naşa, eu, cât o respect,

S-o-ntreb nu m-aş încumeta;

Aveţi şi-acum, pe scurt îţi spui,

Pendula aia,-n dormitor,

Pe un perete prinsă-n cui,

De mi-a plăcut pe vremi să mor,

Iar voi, c-atâta mi-am dorit,

Oameni atenţi şi plini de har,

La nuntă, ştii, ne-aţi oferit

Una identică în dar,

Din tei, cadran fosforescent,

C-am pus-o tot în dormitor,

Şi-un gong ce bate,-aşa strident,

Sculând şi morţii-ntr-un picior,

Numai că eu nu-s şucărit,

Doar Mărioara uneori,

Când peste noapte sunt trezit

De gong, mai mult de patru ori,

Ca să descopăr, consternat,

După…‘j-de ani de căsnicie…

Pendula, care azi a stat…

Mergea, de fapt, cu baterie!

D-aia vrusei să ştiu ceva,

Că…n-am probleme cu Măria…

Pendula ce o ai matà…

Tot naşa-i schimbă bateria?

Valeriu Cercel